Tokai-moord: Verdagtes vra borgtogFranziska en haar pa Andreas. Drie mans wat teregstaan vir die verkragting en moord op die 16-jarige Franziska Blöchliger sal na verwagting Donderdag in die Wynberg-landdroshof vir borgtog aansoek doen. Die tienermeisie se liggaam is op 7 Maart in die Tokai-woud in die suidelike voorstede van Kaapstad gevind. Sy het gereël om haar ma te ontmoet nadat sy gaan draf het, maar het nooit opgedaag nie. ŉ Soektog is van stapel gestuur en binne ŉ uur is Franziska se liggaam gevind. Sy is verkrag en verwurg. Haar selfoon, diamantring en horlosie was vermis. Vier mans is later die aand in hegtenis geneem en aangekla van moord, ses aanklagte van verkragting en roof met verswarende omstandighede. Een van die beskuldigdes het besluit om nie vir borgtog aansoek te doen nie, aangesien hy op parool uit was ten tyde van die misdaad. Die mans het reeds vroeër vandeesmaand in die hof verskyn, maar die saak moes uitgestel word terwyl daar op die uitslae van DNS-toetse gewag word. Lees alle vorige berigte oor die Tokai-moord hier.